GENERÁLNA PROKURATÚRA
SLOVENSKEJ REPUBLIKY

VIII Spr 146/19/1000-9

                                                                                        Zbierka služobných predpisov
                                                                                  generálneho prokurátora
                                                                                  Slovenskej republiky
                                                                                  Por. č. 5/2019

P R Í K A Z

generálneho prokurátora Slovenskej republiky
                                                          
z 27. augusta 2019

o finančnej kontrole

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy

    	Tento príkaz upravuje výkon finančnej kontroly na Generálnej prokuratúre Slovenskej republiky (ďalej len „generálna prokuratúra“).

Článok 2
Finančná kontrola

     	(1) Finančnou  kontrolou v podmienkach generálnej prokuratúry sa rozumie súhrn činností, ktorými sa zabezpečuje overovanie a kontrola hospodárnosti, efektívnosti, účinnosti a účelnosti realizácie finančných operácií alebo ich častí pred ich uskutočnením, v ich priebehu a až do ich konečného vysporiadania, zúčtovania, dosiahnutia a udržania výsledkov a cieľov finančných operácií alebo ich častí.

(2) Finančná kontrola na generálnej prokuratúre sa vykonáva ako
a)	základná finančná kontrola,
b)	finančná kontrola na mieste.

(3) Základné pravidlá, ciele a spôsob vykonávania finančnej kontroly upravuje osobitný predpis.)

     Základná finančná kontrola
Článok 3

     	(1) Základnou finančnou kontrolou sa overuje, či finančná operácia alebo jej časť pripravovaná na generálnej prokuratúre na príslušných stupňoch riadenia je v súlade s rozpočtom generálnej prokuratúry, osobitnými predpismi alebo medzinárodnými zmluvami, ktorými je Slovenská republika viazaná a na základe ktorých sa Slovenskej republike poskytujú finančné prostriedky zo zahraničia, uzatvorenými zmluvami a rozhodnutiami vydanými na základe osobitných predpisov a služobnými predpismi generálneho prokurátora Slovenskej republiky (ďalej len „generálny prokurátor“).

     	(2) Finančnou operáciou alebo jej časťou je príjem, poskytnutie alebo použitie verejných financií v hotovosti alebo bezhotovostne a právny úkon alebo iný úkon majetkovej povahy.
		
	(3) Základná finančná kontrola sa vykonáva na všetkých stupňoch riadenia;  stupne riadenia sú definované organizačnou štruktúrou generálnej prokuratúry. 

     	(4) Základnú finančnú kontrolu na generálnej prokuratúre vykonáva riaditeľ ekonomického odboru a zamestnanec generálnej  prokuratúry zodpovedný za rozpočet, verejné obstarávanie, správu majetku štátu alebo za iné odborné činnosti podľa povahy  finančnej operácie alebo jej časti (ďalej len „príslušný zamestnanec“). Základná finančná kontrola sa vykonáva minimálne dvomi osobami.

	(5) Príslušný zamestnanec je povinný vykonávať základnú finančnú kontrolu riadne a včas. Ak sa základnou finančnou kontrolou zistí nesúlad finančnej operácie alebo jej časti so skutočnosťami uvedenými v odseku 1, finančnú operáciu nemožno vykonať, resp. v nej nemožno pokračovať.

Článok 4
	
(1) Základná finančná kontrola sa vykonáva v oblasti
a)	pohľadávok,
b)	príjmov a výdavkov,
c)	objednávok,
d)	zmlúv,
e)	príkazov a  vyúčtovaní pri tuzemských a zahraničných pracovných alebo služobných cestách,
f)	platov,
g)	rozhodnutí generálnej prokuratúry o  nárokoch vyplývajúcich zo služobného pomeru alebo  štátnozamestnaneckého pomeru, výkonu práce vo verejnom záujme alebo dohôd o prácach vykonávaných mimo pracovného pomeru,
h)	zmlúv o prevode správy majetku, nájomných zmlúv, zmlúv o výpožičke a súvisiacich právnych úkonov,  
i)	iných úkonov, ktoré majú dosah na evidenciu majetku v správe generálnej prokuratúry,
j)	tvorby a použitia sociálneho fondu,
k)	vyúčtovania spotreby pohonných hmôt,
l)	úhrad za telefónne hovory nad stanovený limit.
    	
(2) Výkon základnej finančnej kontroly zahŕňa proces overenia finančného krytia v rozpočte, dodržania podmienok pre verejné obstarávanie, výberu dodávateľa, zadania objednávky, prípravy a uzatvorenia zmluvy, preberania plnení od dodávateľa, účtovníctva, evidencie a správy majetku štátu.

	(3) Základná finančná kontrola sa vykonáva na listine označenej ako „kontrolný list k realizácii finančnej operácie alebo jej časti“ tým, že  príslušný zamestnanec potvrdí súlad alebo nesúlad finančnej operácie alebo jej časti s cieľom uvedeným v čl.  3 ods. 1 a uvedie vyjadrenie, či finančnú operáciu alebo jej časť možno vykonať alebo nemožno vykonať, vo finančnej operácii alebo jej časti možno pokračovať alebo nemožno pokračovať, poskytnuté plnenie treba vymáhať alebo poskytnuté plnenie nie je potrebné vymáhať, ak sa finančná operácia alebo jej časť už vykonala. Vyjadrenie doplní uvedením svojho mena a priezviska, svojím podpisom a dátumom vykonania základnej finančnej kontroly.

	(4) Základná finančná kontrola sa vykonáva aj na iných kontrolovaných listinách tým, že príslušný zamestnanec  odtlačkom pečiatky základnej finančnej kontroly, ktorá obsahuje jeho meno, priezvisko a funkciu, potvrdí súlad alebo nesúlad finančnej operácie alebo jej časti s cieľom uvedeným v čl.  3 ods. 1. 

	(5) Základná finančná kontrola sa vykonáva
a)	v etape prípravy finančnej operácie alebo jej časti,
b)	v etape realizácie finančnej operácie alebo jej časti,
c)	v etape po realizácii finančnej operácie alebo jej časti.

	(6) Postup pri príprave finančných operácií alebo ich častí  a obeh účtovných dokladov na generálnej prokuratúre upravujú zásady vydané príslušným vedúcim prokurátorom.)

	Článok 5
Základná  finančná kontrola v etape prípravy finančnej operácie alebo jej časti

     	(1) V etape prípravy finančnej operácie alebo jej časti je základná finančná kontrola zameraná na oblasť plánovania, rozpočtovania, verejného obstarávania a uzatvárania zmluvných vzťahov.     

	(2) V rámci prípravy finančnej operácie alebo jej časti základnou finančnou kontrolou príslušný zamestnanec overuje súlad s
a)	rozpočtom generálnej prokuratúry na príslušný rozpočtový rok,
b)	rozpočtom generálnej prokuratúry na dva nasledujúce rozpočtové roky nasledujúce po rozpočtovom roku podľa písmena a), ak financovanie finančnej operácie alebo jej časti neskončí v príslušnom rozpočtovom roku a ide o realizáciu verejného obstarávania,
c)	dodržiavaním princípov verejného obstarávania,
d)	nariadeniami Európskej únie,
e)	medzinárodnými zmluvami, ktorými je Slovenská republika viazaná a na základe ktorých sa Slovenskej republike poskytujú finančné prostriedky zo zahraničia,
f)	uzatvorenými zmluvami,
g)	rozhodnutiami vydanými na základe osobitných predpisov,)
h)	služobnými predpismi generálneho prokurátora.
(3) Vykonanie základnej finančnej kontroly v etape prípravy finančnej operácie alebo jej časti potvrdí príslušný zamestnanec  na požiadavke na realizáciu  finančnej operácie alebo jej časti, alebo formou odtlačku pečiatky na listine, ktorou potvrdzuje finančné nároky prokurátorov, právnych čakateľov prokuratúry, asistentov prokurátorov, štátnych zamestnancov a zamestnancov pri výkone práce vo verejnom záujme) (napríklad oznámenie o výške a zložení funkčného platu,  rozhodnutie o  odmene, rozhodnutie o nárokoch  vyplývajúcich zo sociálneho zabezpečenia, rozhodnutie o príplatku za výkon funkcie prokurátora) a uvedie vyjadrenie, či finančnú operáciu alebo jej časť možno vykonať alebo nemožno vykonať. Vyjadrenie doplní uvedením svojho mena a priezviska, svojím podpisom a dátumom vykonania základnej finančnej kontroly.

Článok 6
Základná finančná kontrola v etape realizácie finančnej operácie alebo jej časti

(1) Základná finančná kontrola v etape realizácie finančnej operácie  sa vykonáva pred samotným vykonaním finančnej operácie alebo jej časti kontrolou príjmov a výdavkov finančných prostriedkov.

(2) Základná finančná kontrola  je zameraná na oblasť plnenia na základe uzatvorených zmlúv a iných právnych úkonov majetkovej povahy, účtovníctva, výkazníctva, správy majetku štátu a iných odborných činností podľa charakteru finančnej operácie alebo jej časti, verejného obstarávania a iných právnych úkonov majetkovej povahy. Predmetom základnej finančnej kontroly sú napríklad faktúry, podklady na úhradu platov a hotovostné finančné operácie. 

	(3) V etape realizácie finančnej operácie sa  príslušný zamestnanec vykonávajúci základnú finančnú kontrolu finančnej operácie alebo jej časti  zameriava najmä na
a)	vecné plnenie zmluvných vzťahov (zmluvy, objednávky),
b)	dodržiavanie rozpočtovej klasifikácie príjmov a výdavkov,
c)	dodržiavanie zákonných podmienok finančnej operácie alebo jej časti, 
d)	vedenie účtovníctva, evidenciu a správu majetku štátu,
e)	iné odborné činnosti podľa charakteru finančnej operácie alebo jej časti.

 (4) Vykonanie základnej finančnej kontroly v etape realizácie finančnej operácie alebo jej časti potvrdzuje príslušný zamestnanec 
a) na listine označenej ako „kontrolný list k realizácii finančnej operácie alebo jej časti“, kde  potvrdí súlad alebo nesúlad finančnej operácie alebo jej časti s cieľom uvedeným v čl.  3 ods. 1 a uvedie vyjadrenie, či finančnú operáciu alebo jej časť možno vykonať alebo nemožno vykonať, vo finančnej operácii alebo jej časti možno pokračovať alebo nemožno pokračovať, poskytnuté plnenie treba vymáhať alebo poskytnuté plnenie nie je potrebné vymáhať, ak sa finančná operácia alebo jej časť už vykonala; vyjadrenie doplní uvedením svojho mena a priezviska, svojím podpisom a dátumom vykonania základnej finančnej kontroly,
b) priamo na listine súvisiacej s finančnou operáciou alebo jej časťou,  ak ide o   príjmové a výdavkové doklady v pokladni generálnej prokuratúry (čl. 4 ods. 4).

Článok 7
Základná finančná kontrola po realizácii finančnej operácie alebo jej časti

     	(1) Základnou finančnou kontrolou sa po realizácii finančnej operácie alebo jej časti  kontroluje príjem, výdavok alebo preúčtovanie účtovného prípadu.

(2) Pri príjme sa kontroluje vecná správnosť a výška prijatých verejných financií, finančný účet odosielateľa, zaúčtovanie a zatriedenie príjmu podľa ekonomickej klasifikácie rozpočtovej klasifikácie.

          (3) Pri výdavku sa kontroluje vecná správnosť a výška použitých verejných financií, bankový účet prijímateľa, jeho zaúčtovanie a zatriedenie podľa ekonomickej klasifikácie rozpočtovej klasifikácie.

          (4) Pri preúčtovaní účtovného prípadu sa kontroluje správnosť použitia účtu z účtovej osnovy vzhľadom na účtovné záznamy vzťahujúce sa k danému účtovného prípadu.

	(5) Vykonanie základnej finančnej kontroly po realizácii finančnej operácie alebo jej časti potvrdzuje príslušný zamestnanec na listine označenej ako „kontrolný list k realizácii finančnej operácie alebo jej časti“ tým, že  svojím podpisom, uvedením dátumu a krátkeho textu potvrdí správnosť finančnej operácie alebo jej časti.

Článok 8
Finančná kontrola na mieste
      
   	(1) Finančnou kontrolou na mieste sa kontroluje, či boli výdavky štátneho rozpočtu použité hospodárne, efektívne, účinne a účelne. Zameranie finančnej kontroly na mieste schvaľuje generálny prokurátor.
	
	(2) Finančná kontrola na mieste sa vykonáva v organizačných útvaroch generálnej prokuratúry a na krajských prokuratúrach v nadväznosti na schválený ročný plán finančnej kontroly, ktorý vymedzuje vnútorný kontrolný systém vo vzťahu k hospodáreniu s rozpočtovými prostriedkami a nakladaním s majetkom štátu.

    	(3) Finančnú kontrolu na mieste vykonávajú aspoň dvaja zamestnanci ekonomického odboru generálnej prokuratúry na základe písomného poverenia generálneho prokurátora alebo ním písomne splnomocneného vedúceho zamestnanca.
     	
	(4) Vykonaním finančnej kontroly na mieste nezaniká povinnosť vykonať základnú finančnú kontrolu.

Článok 9

     	Postup pri vykonávaní finančnej kontroly na krajských prokuratúrach upraví služobným predpisom krajský prokurátor.

Článok 10

     	Zrušuje sa príkaz generálneho prokurátora Slovenskej republiky por. č. 8/2017 z 31. mája 2017 o finančnej kontrole. 

Článok 11

     	Tento príkaz nadobúda účinnosť  1. septembra 2019.

									       podpis
                                                                                 JUDr. Jaromír  Č i ž n á r
                                                                     generálny prokurátor Slovenskej republiky